Matovič, Igor, podpredseda vlády a minister financií SR (2021-12-03):
Pán predsedajúci, prepáčte, ale myslím si, že slovenský jazyk má tú krásu, že dovoľuje pomenovávať skutky takými, aké sú. Čiže Adolf Hitler si povedal, že rovnako bude burcovať strach, vyvolávať nenávisť, našiel si obete a nakoniec milióny z nich na to, že druhí mlčali, doplatili životom. A my dnes môžme ukázať, že nedovolíme nejakému novému fašistovi na Slovensku zneužívať pandémiu, najväčšiu krízu od druhej svetovej vojny, najväčšiu zdravotnícku krízu od prvej svetovej vojny na to, aby opäť tu ľudia doplácali životom na jeho psychiatrickú myseľ a psychiatrický chtíč. Je čas urobiť, postaviť sa fašistom, čas postaviť sa bludom, ktoré šíria, je čas postaviť sa na stranu tých slabších. A keď v tejto chvíli budeme mlčať a budeme sa tváriť a hľadať si svoje alibi, prečo teraz práve nie, lebo nám akurát vadí jedna nula alebo dve nuly na tom návrhu a nemám tu papier s okrúhlou pečiatkou, že naozaj koľko tých dôchodcov sa kvôli tomuto zaočkuje, a kvôli tomu tých dôchodcov hodím cez palubu. Táto stopa zostane len a len na vašom svedomí. Mňa to bude veľmi mrzeť. Nebudem si umývať ruky ako Pilát, budem to považovať aj za svoje osobné zlyhanie, že som vás nedokázal presvedčiť, ale berte moje vystúpenie, že chcem vás presvedčiť len a len o tom s jediným... len a len o tom a s jediným cieľom, aby sme zaočkovali čo najviac dôchodcov, ktorí budú prví v poradí, keď nám omikron na Slovensko príde, a ktorí dnes sú najviac ohrození pri 15 278 pozitívnych prípadov zo včerajška. My vôbec nie sme v dobrej situácii. Vôbec nie sme v situácii, že si môžme vyložiť nohy a že teraz tuto lockdowny sa nám vypnú. Čím skorej dôchodcov zaočkujeme, tým skôr tu bude po lockdownoch a obmedzeniach, ktoré tu máme. Vo vašich rukách, dnes na tom vašom prste, na konci ukazováku bude rozhodnutie o tom, ako dlho ešte tie prevádzky budú trpieť tým, že nebudú môcť mať svoj normálny biznis. Na vašom ukazováku bude rozhodnutie o tom, koľko ľudí bude pripojených na umelú pľúcnu ventiláciu a koľko ľudí prežije. Nikomu z vás úprimne neprajem, ani tomu poslednému fašistovi, aby mal covid niekde v rodine a musel sa dožiť situácie, že jeho rodičia budú zomierať bez svojich vnúčat v nemocnici bez možnosti sa s nimi rozlúčiť, bez možnosti sa s nimi rozlúčiť pri plnom vedomí. Nikomu to neprajem. Ale rovnako by som chcel od nás všetkých, aby sme to nepriali nikomu na Slovensku. Bez ohľadu na to, či to je náš človek, cudzí človek, poznám ho alebo nepoznám, či býva v Poloninách alebo pri Bratislave, bez ohľadu na to by nám malo záležať na každom jednom živote. Úprimne verím, že ukážeme svoju veľkosť, že sa dokážeme povzniesť nad politiku a politikárčenie a v tej rozhodujúcej chvíli budeme stáť na strane verejného záujmu. Keď ste mi tu aj tak trošku padli, prepáčte, že budem osobný, do rany alebo vizuálnej rany, pán Valášek a pán Kollár, ľudia, s ktorými sme túto koalíciu tvorili, chcem sa prihovoriť aj vám. V SaS to funguje na stranícky príkaz. Ako im prikáže šéf, tak hlasujú, a mňa to veľmi mrzí, že najmä v takýchto rozhodnutiach, pri takýchto hlasovaniach sa nepozerá na ochranu verejného záujmu, ochranu zdravia, ale pozerá sa na to, čo si praje predseda. Ale chcel by som úprimne veriť, že sa pridáte na stranu ochrany zdravia týchto ľudí. Viem, že ma nemáte jeden aj druhý radi, ale skúste si odmysleť pri tomto hlasovaní to, že kto tento návrh zákona predkladá. Bude sa počítať každý jeden hlas a bol by som veľmi rád, aby sme ukázali, že v tých kritických situáciách stojíme na strane, by som povedal, verejného záujmu. Ste obidvaja dlhoročne verejne činní a myslím si, že táto chvíľa čaká na vašu veľkosť. Takže na záver pár faktov a pár k tým výhradám, ktoré tu zazneli počas rozpravy. Zazneli tu také podsúvané, teda po prvé základná informácia, na ktorej stavá svoj postoj aj strana SaS, nezodpovedné rozhodnutie voči verejným financiám. Podsúvané to, že Matovič tu zrazu našiel pol miliardy eur. Takže opakovanie je matka múdrosti, tak kolegom z SaS: Tieto peniaze Slovenská republika nemá. To nie sú zrazu nájdené peniaze, to sú peniaze, ktoré ušetríme tým, že teraz zaočkujeme dôchodcov a tým pádom do budúcna to nebudeme platiť na ich liečenie, nebudeme to musieť platiť na zatvorené prevádzky, ktoré tým ochránime, budú môcť byť otvorené, budú deti môcť chodiť do školy a podobne. To sú peniaze, ktoré ušetríme naším rozhodnutím. Čiže to nie sú peniaze vytiahnuté z trezora a použijeme ich na odmenu dôchodcov a môžme ich použiť na hocičo. My ich v tom trezore nemáme, ale my ich ušetríme naším rozhodnutím. Čiže je to investícia, ktorá nás stojí jedine, a to je rozhodnutie, a následne tie peniaze ušetríme na covidovej pomoci. Vy ste boli v SaS tí, ktorí ste tu v máji bojovali proti zvýšeniu deficitu štátneho rozpočtu. Vy ste pri rokovaniach, aj verejne ste hovorili, že Slovensko si na druhý polrok nemusí vytvárať žiadnu rezervu na covid, žiadnu rezervu na covid, lebo podľa vás v tom máji už covid budúci rok, budúci polrok na Slovensku nebude. Tí z vás, čo ste cítili alebo ste vnímali bližšie tú debatu o navýšení deficitu štátneho rozpočtu, si zrejme pamätáte, ako som tu obhajoval, že prosím vás pekne, aspoň 300 miliónov si vytvorme rezervu na covid, lebo my naozaj si myslíme na ministerstve financií, že nemôže byť to, že nás to v prvom polroku stojí 2 mld., a zrazu len preto, lebo excel v SaS v Liberálnom dome ukáže, že budúci polrok covid nebude, sa nemôžme správať tak nezodpovedne, že si nevytvoríme žiadnu rezervu. My sme si proti vašej vôli vytvorili rezervu 300 mil. na covid a dnes všetci vieme, že to stačiť nebude na tento rok. Na budúci rok máme predbežne v rozpočte 717 mil. rezervu na covid a dnes všetci vieme, tí, ktorí teda trošku sa číslam rozumieme a v situácii, v akej sa nachádzame, že to zďaleka stačiť nebude. Takže chcem iba apelovať na to, že nemali ste dobrý odhad na to, že covid na Slovensku druhý polrok nebude. Mali sme omnoho lepší odhad na ministerstve financií a omnoho lepší odhad máme aj teraz, že keď zainvestujeme tieto prostriedky do výrazne rýchlejšieho preočkovania dôchodcov, tak sa nám mnohonásobne vrátia, lebo to budú najlepšie investované prostriedky v čase covidu, ako môžme urobiť. Zároveň sa s tými poukazmi podsúvali také argumenty, ktorými chce operovať zrejme politická strana, ktorá má v názve sociálna demokracia, voči dôchodcom, že to by boli poukazy až niekedy v lete. A kto to povedal? Kto to povedal? My robíme všetko pre to, aby tým, čo boli zaočkovaní trikrát, už v januári sme tie poukazy dávali. Otázka, jasné, samozrejme, bude, že či už v januári budú otvorené prevádzky, v ktorých ich budú môcť použiť. Ale robíme všetko pre to, aby to bolo čím skôr, aj všetko pre to urobíme, takže nesnažte sa vyrábať si nejaké falošné alibi. Argumentovali ste s tým, že však dôchodci nemajú smartfón. Aj to im budete podsúvať, že preto ste im teda to, tých 500 eur nedali, lebo teda dôchodci nemajú smartfón? Nie, prídu im vytlačené poukážky. Plus-mínus to isté ako stravné lístky. Normálne poštou, tak ako chodí čokoľvek, akákoľvek pošta každému jednému dôchodcovi, tak im to dojde. Takisto im príde aj tých sto eur na energie. Poukážka, žiaden smartfón, nebojte sa. Čiže nevymýšľajte si falošné alibi! Rovnako podsúvate teda, že dôchodci nepotrebujú tie služby, že nepotrebujú vleky, nepotrebujú masáže a podobne. Ikskrát to tu padlo, že po prvé nepodceňujme dôchodcu, nie je dôchodca možno ako dôchodca, každý má inú skladbu svojich, svojich pôžitkov, ktoré si dopraje, ale hlavné je to, že on bez problémov môže ten poukaz posunúť na kohokoľvek iného v rodine. Môže ho vymeniť s kýmkoľvek za peniaze. Pán Tomáš sa tu zavzdušňoval, že to čo strašné ten Boris Kollár povedal, že dôchodca môže ten poukaz aj niekomu predať. No a čo keď ho predá? O čom nám ide? Chceme pomôcť tým prevádzkam? Keď si niekto kúpi a povie si, že áno, on chce ísť niekam do hotela na Slovensku za 500 eur a príde za dôchodcom a povie mu, babi, dám ti 400 eur, alebo, pani suseda, dám vám 400 eur, vy možno nechodíte tak po tých službách, nemáte syna, dcéru, vnučku, ja od vás ten poukaz kúpim za štyri stovky, kúpite si, čo chcete, dáte na energie, na potraviny, na čokoľvek, a on pôjde za tých 500 eur na pobyt do Tatier... a čo nám na tom vadí? Dosiahli sme cieľ? Dosiahli sme cieľ, jasné. Dôchodca je zaočkovaný. Dôchodca má peniaze a postihnutá prevádzka má klienta, za ktorý dostane tržby. Čo tu strašíme ľudí, že dôchodca sa rozhodne poukaz vymeniť za peniaze? A nech ho vymení. Že niekto z vás si bude chceť na tom spraviť biznis, že bude vykupovať poukazy od dôchodcov? Robte to v pohode, nikomu to vadiť nebude, lebo tie poukazy reálne preplatené budú iba vtedy, keď budú reálne poskytnuté služby. Takže netreba takýmto spôsobom ľudí strašiť, tak ako môže dôchodca kedykoľvek predať svoju stravnú poukážku, ktorú dostal možno od vnuka, takisto môže predať poukaz na služby, ktoré takýmto spôsobom by dostal. Ale teda zopakujme si tie kľúčové, kľúčové dôvody, prečo takýmto spôsobom chceme zaviesť 500-eurovú poukážku pre dôchodcov. Mám dve minúty, ja vám dám teda stručnú lekciu ešte raz. V prvom rade 870-tisíc dôchodcov bolo zaočkovaných na Slovensku zatiaľ dvomi dávkami, ale z toho len niečo vyše 200-tisíc treťou dávkou. Účinnosť vakcín po druhej dávke výrazne klesá a po šiestich mesiacoch, napríklad pri vakcíne Janssen, dosahuje len 13 % pôvodnej ochrany. Len 13 percent. Čiže výrazným spôsobom klesá. Potrebujeme preto dôchodcov čím skorej preočkovať, aby boli chránení a aby sme boli nachystaní na prípadnú vlnu omikronu, ktorá na Slovensko príde. Hovoril som ten príklad, poučme sa, vidíme to, ako to funguje inde, v provinciách Gauteng v Južnej Afrike, nárast o 2 100 % počet pozitívnych prípadov v priebehu dvoch týždňov s omikronom, omikron viac ako 80-percentný podiel na všetkých variantoch, na všetkých pozitívnych, to znamená, mimoriadne agresívna mutácia, ktorá na 1 000 % na Slovensko príde, keď ju tu už nemáme. A v priebehu pár týždňov vytlačí deltu a bude tu iba omikron. A ak ten nárast tu bude tak prudký ako v Južnej Afrike, katastrofa sa rúti na Slovensko a našou spoločnou zodpovednosťou je tejto katastrofe predísť. Čiže dôvod chrániť životy týchto ľudí... (Zaznievanie gongu. Prerušenie vystúpenia predsedajúcim.)